هچ یئرده وطنی ساتماق اوجوز دگیل، یالنیز آذربایجاناندان سونرا . آذربایجانی بو اؤلکه ده، بیر قپیگه بیر قیرانا دا ساتماق اولور و هچ بیر شئی ده یئریندن ترپنمیر.
حتی من دئیردیم بو ساتیش اؤز یئرینده فخر ده حساب اولور. آذربایجانی ساتانلار عادی جاماعات دگیل، چون اونلارین بو ساتیشا گوجلری ده یوخدور؛ بیرده کی، ائیله دگرلی ماللی- مولکلو آداملار دئیرلر کی بو آلیش وئریشده، قازانسینلار، ساتانلارهمیشه دگرلی، ساوادلی، انتلکتول سَوییه سیندهکیلر، موسیقی چیلر، ایدمانچیلار، چیخارلیلار اولوبلار و ایندی ده، ماشالله سای لاری قورتاران دگیل. یئریندن قالخان، تالانچی اولوبدور. اول ساتانلار نسلی ائله حساب ائدیردیلر قازانجلاری چوخ بؤیوک دور، اونلار اؤزلرینی، قیسالدیب آذربایجان حددینده گؤرمک ایستمیردیلر. اؤزلرینی ایرانین کچمیش امپریا سرحدلرینده گورمک ایستهییردیلر . آخوندزاده، تقی زاده، کسروی، بئله بیر مالخولیا ایله، آذربایجانی ساتیرلار. آخوندزاده تئز اؤلدو؛ اما تقی زاده، کسروی، قالدیلار و بو نحس آرزولارینین، آذربایجانا نهقدر ضربه وردوغون و اؤز زاواللی سون گونلرینی شاهدی اولوب، پشیمان گئتدیلر.
ایکینجی نسل آرتیق امپراطورلوغو آرزولامیردیلار، چون بیلردیلر بئله بیر شی یوخدور. اما مقام، قدرت، ثروت، شهرت، اونلاری وادار ائدیردی آذربایجانی حرراجا قویوب، کؤینک کیمی ساتسینلار.
محمد رضا پهلوی نین اطرافی دولو ایدیر بئله آذربایجانلیلاردان، کتاب یازیب، عالیم، محقق اولوردولار، یادا، خواننده اولوب، فارسی اوخویاردیلار. عنایت الله رضا، کارنگ، مرتضوی، ناصح ناطق کیمی لر، داریوش، قوقوش (گوگوش)، حمیرا کیمی شارقیچیلار. اما اوچونجو ساتقینلار و آذربایجانی ساتانلار باشقا نیتله میدانا چیخدیلار.
بونلار آنجاق اؤز قازاندیقلارین ساخلاماقایچون، آذربایجانی ساتیرلار؛ اما گؤرورلر کی، ساتماغا داها بیر شئی قالماییب، هر نه وار ایدی چوخدان حرراج وورولموش ایدی. گزدیلر، دولاندیلار، گؤردولر هه بیر شئی قالیب. اودا، غیرتلی، شجاعتلی اینسان لاردیر کی، هلهده یاشاییرلار و آذربایجانی مدافعه ائدیرلر. بارماق قویدولار بونلارا، و مرکزده اَگلشنلره ،”گرا (کاردینات) وئریرلر” کی، کیمی و هارانی ورماق لازیمدیر! اگر بوگون امید عالیشاه کیمی لمپن شخصیت، تیراختور طرفدارلارینا توهین ائدیب، سونرا، شبکه ورزشده گلیر عوذر ایستمک یئرینه، اونلاری تجزیه طلب آدلاندیریر، بو ائله -بئله تصادف اوزوندن بیر شئی دگیل. عالیشاه و اونا بنزرلره میدان یارادان وار، یول گؤستهرن وار، بو میدانی اونلارا گؤستهرن، همن شخص لردیر کی، تبریز جماعتینین یوزده ۹۹ -نو آدام حسابینا قویماییب، بئلدن آشاغی سؤیوش(یامان – یووز) وئریب، ائلهجه ده استادیومدا ییغیشانلاری؛ فوتبالا یوخ، تجزیه طلبلیک شعارلاری وئرمگه توپلاشماقدا اتهام ائدنلردیر. هابئله موسیقی صحنهسینده، موسیقینی بوراخیب، جاماعتا تجزیهطلب دئینلردیر (رحیم شهریاری). بو آداملار آرتیق ساتماغا بیر شی تاپمادیقدان؛ شر و بؤهتان توپلاییب ، آذربایجانین غیرتلی انسانلارینی ساتماقلا، اؤزلری ایله ثروتلرینی گارانتیلاییرلار. دونیانین هئچ بیر یئرینده تاپا بیلمز سیز کی، بیر یازیچی، موسیقی چی، شارقچی، فوتبالیست، اؤز میللتینی، قومیتینی، بو اوجوزلوغا ساتسین و اؤزو ده فخر ائده کی، من چوخ غیرتلی آدامام. بئله بیر تاپینتی هئچ یئرده یوخدور، یالنیز آذربایجاندان سونرا. آذربایجان تکجه یئردیر کی، اورادا، ساتقینلیغا یاخشی و دموکراتیک آب و هوا واردیر.
بهنام کیانی اجیرلی
azb_Arab azb_Arab azb_Arab azb_Arab azb_Arab azb_Arab